CELEX: 32022D0714
Language: hu
Date: 2022-05-05 00:00:00
Title: A Bizottság (EU) 2022/714 végrehajtási határozata (2022. május 5.) Belgium, Bulgária, Ciprus, Litvánia, Hollandia és Finnország számára a postai küldeményekben lévő áruk tekintetében az importellenőrzési rendszer 2 keretében történő információcserére és adattárolásra az elektronikus adatfeldolgozási eljárásoktól eltérő eszközök használatát lehetővé tevő eltérés engedélyezéséről (az értesítés a C(2022) 2760. számú dokumentummal történt) (Csak a bolgár, a görög, a francia, a litván, a holland, a finn és a svéd nyelvű szöveg hiteles) (EGT-vonatkozású szöveg)

2022.5.10.   
               
               
                  HU
               
               
                  Az Európai Unió Hivatalos Lapja
               
               
                  L 133/28
               
            
         A BIZOTTSÁG (EU) 2022/714 VÉGREHAJTÁSI HATÁROZATA
         (2022. május 5.)
         Belgium, Bulgária, Ciprus, Litvánia, Hollandia és Finnország számára a postai küldeményekben lévő áruk tekintetében az importellenőrzési rendszer 2 keretében történő információcserére és adattárolásra az elektronikus adatfeldolgozási eljárásoktól eltérő eszközök használatát lehetővé tevő eltérés engedélyezéséről
         
            
               (az értesítés a C(2022) 2760. számú dokumentummal történt)
            
         
         (Csak a bolgár, a görög, a francia, a litván, a holland, a finn és a svéd nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 6. cikke (4) bekezdésére, összefüggésben 8. cikke (2) bekezdésével,
         a Vámkódexbizottsággal folytatott konzultációt követően,
         mivel:
         
                     (1)
                  
                  
                     A 952/2013/EU rendelet 6. cikkének (1) bekezdése értelmében a vámhatóságok között, illetve a gazdálkodók és a vámhatóságok között zajló, a vámjogszabályok által megkövetelt minden információcserének és az érintett adatok tárolásának elektronikus adatfeldolgozási eljárás igénybevételével kell történnie.
                  
               
                     (2)
                  
                  
                     A 952/2013/EU rendelet 6. cikkének (4) bekezdése értelmében a Bizottság rendkívüli esetekben határozatokat fogadhat el, lehetővé téve egy vagy több tagállam számára, hogy az információcserének és az adattárolásnak az elektronikus adatfeldolgozási eljárástól eltérő módjait alkalmazzák, amennyiben az ilyen eltérést a kérelmező tagállam sajátos helyzete indokolja, és azt meghatározott időtartamra engedélyezik.
                  
               
                     (3)
                  
                  
                     Az (EU) 2019/2151 bizottsági végrehajtási határozat (2) létrehozza az Uniós Vámkódexben előírt elektronikus rendszerek kifejlesztésére és telepítésére vonatkozó munkaprogramot (a továbbiakban: munkaprogram). A munkaprogram felsorolja a kifejlesztendő elektronikus rendszereket és azokat az időpontokat, amikorra e rendszerek várhatóan működőképessé válnak. A munkaprogram a 952/2013/EU rendelet 6. cikkének (1) bekezdésével, valamint 16., 46., 47. és 127–132. cikkével összhangban meghatározza az importellenőrzési rendszer 2 (a továbbiakban: ICS2) végrehajtásának menetét és telepítésének időpontját.
                  
               
                     (4)
                  
                  
                     A munkaprogrammal összhangban a tagállamoknak 2021. március 15-től készen kellett állniuk az ICS2 telepítésére, hogy a postai szolgáltatóktól és a gyorspostai fuvarozóktól begyűjtsék a légi úton szállított árukra vonatkozó belépési gyűjtő árunyilatkozatokat, valamint lehetővé kellett tenniük a gazdasági szereplők számára, hogy 2021. október 1-jéig csatlakozzanak a rendszerhez, és a belépési gyűjtő árunyilatkozatokat e rendszeren keresztül nyújtsák be.
                  
               
                     (5)
                  
                  
                     A 952/2013/EU rendelet 127. cikkével és az (EU) 2015/2447 bizottsági végrehajtási rendelet (3) 183. cikke (1) bekezdésének c) pontjával összhangban az Unióban letelepedett postai szolgáltatóknak 2021. október 1-jétől az ICS2 használatával kell benyújtaniuk a belépési gyűjtő árunyilatkozatokat.
                  
               
                     (6)
                  
                  
                     A nem uniós postai szolgáltatóktól postai küldeményeket fogadó uniós postai szolgáltatók az (EU) 2015/2447 végrehajtási rendelet szerinti kötelezettségek teljesítése érdekében az előzetes elektronikus adatok időben történő összegyűjtése és cseréje tekintetében rá vannak utalva az említett szolgáltatókra. Egyes harmadik országok postai szolgáltatói azonban technikailag még nem állnak készen arra, hogy megfeleljenek az előzetes elektronikus adatok gyűjtésével és nemzetközi cseréjével kapcsolatos, az Egyetemes Postaegyesület Egyezménye értelmében rájuk vonatkozó követelményeknek. Ezért elektronikus adatokat továbbra sem, illetve csak részben gyűjtenek, és így azokat az Unióban letelepedett postai szolgáltatókkal sem közlik. Az uniós postai szolgáltatók ezen adatok helyett újból felhasználhatnák a vám-árunyilatkozat céljából gyűjtött adatokat, és ezeket az adatokat automatizált eljárás keretében továbbíthatnák az ICS2-nek. Az Unióban azonban még nem minden postai szolgáltató hozott létre ilyen automatizált újrafelhasználási folyamatot.
                  
               
                     (7)
                  
                  
                     Az egyes harmadik országokban letelepedett postai szolgáltatóktól származó, az érkezés vagy berakodás előtti – jellemzően a vám-formanyomtatványban szereplő – előzetes elektronikus adatok hiánya miatt az Unióban letelepedett postai szolgáltatóknak a postai küldemények fizikai megérkezésekor manuálisan kell bevinniük az adatokat az ICS2-be, amennyiben nem hoztak létre automatizált eljárást a vám-árunyilatkozat céljából a 952/2013/EU rendelet 139. cikkének (5) bekezdésével összhangban gyűjtött adatok újbóli felhasználásra és ICS2-be való továbbítására. Amennyiben ez a manuális eljárás a postai küldemények nagy hányadát érinti, jelentős zavar alakulhat ki a nemzetközi postai ellátási láncban.
                  
               
                     (8)
                  
                  
                     Annak ellenére, hogy 2021. október 1-jétől valamennyi postai küldemény esetében kötelező a belépési gyűjtő árunyilatkozat adatainak elektronikus úton történő benyújtása, a Belgium, Bulgária, Ciprus, Litvánia, Hollandia és Finnország vámhatóságai által kapott információk szerint azon postai küldemények mennyisége, amelyekre vonatkozóan nem állnak rendelkezésre előzetes elektronikus adatok ahhoz, hogy a belépési gyűjtő árunyilatkozatokat be lehessen nyújtani az ICS2-n keresztül, ezekben a tagállamokban meghaladta az e határozat alkalmazásának kezdőnapját megelőző hónapban beérkezett postai küldemények teljes számának 15 %-át. Ez az említett tagállamokba postai úton érkező áruk áramlásában fennakadásokat és szűk keresztmetszeteket okoz annak ellenére, hogy az érintett tagállamok folyamatos erőfeszítéseket tesznek az ICS2-vel kapcsolatos adatok elektronikus cseréjére vonatkozó jogi kötelezettségek teljesítésére.
                  
               
                     (9)
                  
                  
                     Ezek a rendkívüli, a nem uniós postai szolgáltatók rendszereinek műszaki felkészületlenségéből adódó körülmények indokolják azokat a 952/2013/EU rendelettől való eltérés iránti kérelmeket, amelyeket Bulgária, Ciprus és Litvánia 2021. december 21-én, Hollandia 2021. december 23-án, Belgium 2022. január 5-én, Finnország pedig 2022. január 14-én nyújtott be. A kért eltérések célja, hogy ideiglenesen lehetővé tegyék az említett tagállamok számára, hogy az elektronikus adatfeldolgozási eljárásoktól eltérő eszközöket alkalmazzanak az olyan postai küldeményekben lévő árukra vonatkozó információk cseréjére és tárolására, amelyekre vonatkozóan a nem uniós postai szolgáltatók nem közölnek előzetes elektronikus adatokat az uniós postai szolgáltatókkal, és amelyek esetében az uniós postai szolgáltatók nem tudják újból felhasználni a vámáru-nyilatkozatok adatait a belépési gyűjtő árunyilatkozatok ICS2-n keresztüli benyújtásához.
                  
               
                     (10)
                  
                  
                     E határozat végrehajtása során Belgium, Bulgária, Ciprus, Litvánia, Hollandia és Finnország vámhatóságainak a határozatról szóló értesítés időpontját követő egy hónapon belül értesíteniük kell a Bizottságot a postai szolgáltatóik által a postai küldemények belépési gyűjtő árunyilatkozataiban szereplő adatok ICS2-n keresztüli benyújtása terén elért eredményekről.
                  
               
                     (11)
                  
                  
                     mivel a belépési gyűjtő árunyilatkozat adatainak elektronikus úton történő benyújtására vonatkozó kötelezettség valamennyi postai küldemény vonatkozásában 2021. október 1-jén hatályba lépett, e határozatot indokolt visszamenőleges hatállyal, az említett naptól 2022. június 30-ig alkalmazni,
                  
               ELFOGADTA EZT A HATÁROZATOT:
         
            1. cikk
            A 952/2013/EU rendelet 6. cikkének (1) bekezdésétől eltérve Belgium, Bulgária, Ciprus, Litvánia, Hollandia és Finnország vámhatóságai engedélyezhetik postai szolgáltatóiknak, hogy a postai küldeményekben lévő árukra vonatkozó belépési gyűjtő árunyilatkozatok benyújtásához az információcserének és az adattárolásnak az elektronikus adatfeldolgozási eljárástól eltérő módjait alkalmazzák, feltéve, hogy az alábbi feltételek mindegyike teljesül:
            
                        a)
                     
                     
                        az Unió vámterületén kívül letelepedett és az Egyetemes Postaegyesület Egyezménye által szabályozott nemzetközi szolgáltatásokat nyújtó postai szolgáltató nem közölt előzetes elektronikus adatokat ezekre az árukra vonatkozóan;
                     
                  
                        b)
                     
                     
                        az érintett postai küldemények mennyisége meghaladta az e határozat alkalmazásának kezdőnapját megelőző hónap során kapott postai küldemények teljes számának 15 %-át;
                     
                  
                        c)
                     
                     
                        amikor az érintett tagállam lehetővé teszi a fent említett elektronikus adatfeldolgozási eljárásoktól eltérő eszközök használatát, a nemzeti postai szolgáltató még nem rendelkezik a szabad forgalomba bocsátásra vonatkozó vám-árunyilatkozat céljából gyűjtött adatok újbóli felhasználásához és az importellenőrzési rendszerbe (ICS2) való továbbításához szükséges műszaki kapacitással.
                     
                  
         
            2. cikk
            Belgium, Bulgária, Ciprus, Litvánia, Hollandia és Finnország vámhatóságai az e határozatról szóló értesítés időpontjától számított egy hónapon belül értesítik a Bizottságot arról, hogy e határozat alkalmazásának kezdőnapjától számítva milyen eredményeket értek el a nemzeti postai szolgáltatóik által a postai küldeményben lévő árukra vonatkozó belépési gyűjtő árunyilatkozat adatainak az ICS2-n keresztül a vámhatóságok részére történő benyújtása terén.
         
         
            3. cikk
            Ennek a határozatnak a Belga Királyság, a Bolgár Köztársaság, a Ciprusi Köztársaság, a Litván Köztársaság, a Holland Királyság és a Finn Köztársaság a címzettje.
            Ezt a határozatot 2021. október 1-jétől 2022. június 30-áig kell alkalmazni.
         
         
            Kelt Brüsszelben, 2022. május 5-én.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 269., 2013.10.10., 1. o.
         
         
            (2)  A Bizottság (EU) 2019/2151 végrehajtási határozata (2019. december 13.) az Uniós Vámkódexben előírt elektronikus rendszerek kifejlesztésére és telepítésére vonatkozó munkaprogram kidolgozásáról (HL L 325., 2019.12.16., 168. o.).
         
            (3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).